Suomen Pörssisäätiö

sari.lounasmeri@porssisaatio.fi

Oikeusministeriö

oikeusministerio@om.fi

18.8.2016

Pörssisäätiön lausunto: Osakeyhtiölaki

Pörssisäätiö kiittää Oikeusministeriötä saamastaan lausuntopyynnöstä. Pörssisäätiön säädekirjan mukainen tehtävä on edistää arvopaperisäästämistä ja arvopaperimarkkinoita. Lausunnossaan Pörssisäätiö käsittelee Oikeusministeriössä valmisteltua arviomuistiota osakeyhtiölain muutostarpeesta sekä tuo esille huomioita erityisesti yksityissijoittajan (kotitalous) sekä kotimaisten arvopaperimarkkinoiden näkökulmasta. Pörssisäätiö kiittää arviomuistion laatijaa hyvin laaditusta tiiviistä kokonaisuudesta. Lausuntopyynnössä toivotulla tavalla pyrimme noudattamaan arviomuistion otsikointia.

**Osakeyhtiölaki ja Osakkeenomistajien oikeudet –direktiivin muutos**

Arviomuistiossa on ansiokkaasti selostettu osakeyhtiölakiin vaikuttavia kansallisia ja kansainvälisiä lainsäädännöllisiä liittymäkohtia. Pörssisäätiö pitää tärkeänä, että osakeyhtiölain uudistamisessa kiinnitetään huomiota osakkeenomistajan oikeuksiin. Tämä aihepiiri liittyy osittain Osakkeenomistajien oikeudet –direktiiviin. Huomiota on kiinnitettävä mm. yhtiökokoukseen osallistumiseen erilaisine aikarajoituksineen.

**Itsensä työllistäjiä sekä mikro- ja pk-yrityksiä palveleva osakeyhtiölain ohjeistus ja palvelumuotoilu**

Pörssisäätiö yhtyy arviomuistiossa esitettyyn näkemykseen siitä, että on tärkeää, että lainsäädäntö ei aiheuta epäjatkuvuuskohtaa yhtiön eri kehitysvaiheissa. Tämä on yritysten kasvun edistämiseksi keskeinen näkökohta.

**Vähimmäispääomavaatimus**

Pörssisäätiö pitää lähtökohtaisesti omistajien yritykseen sijoittamaa omaa pääomaa tärkeänä rahoituksen muotona. On kuitenkin tärkeätä, että osakeyhtiön perustaminen ja rekisteröiminen sähköisesti on mahdollisimman vaivatonta. Esitys vähimmäispääoman poistamisesta yhdistettynä esitykseen vapaammasta mahdollisuudesta sopia yhtiöjärjestyksen sisällöstä on osin riskialtis. Joukkorahoitus yleistyy ja laajemmin omistettujen pienten yritysten määrä lisääntyy. On hyvä tiedostaa, että mahdollisuuteen perustaa yritys ilman mitään omaa sijoitusta yhdistettynä laajaan sopimusvapauteen ja aikaisempaa helpompaan rahoituksen saatavuuteen piensijoittajilta voi liittyä kasvanut riski väärinkäytöksistä. Tässä suurimmat riskit eivät liity julkisiin yhtiöihin vaan nimenomaan yksityisiin yhtiöihin. Joukkorahoitusta hakevat yritykset ovat lähtökohtaisesti yksityisiä osakeyhtiöitä. Joissakin muissa maissa joukkorahoitusta voivat hakea vain julkiset yhtiöt, Suomessa myös yksityiset osakeyhtiöt.

**Osakkeiden luovutus- ja hankintaehtoja koskevien rajoitusten poistaminen ja vähentäminen**

Alunperin rajoituksiin on päädytty ongelmatilanteiden vuoksi. Vaaditaan selkeämpiä perusteluja sille, miksi uskotaan että ongelmatilanteita tai epäselvyyksiä ei jatkossa esiintyisi. Arviomuistiossa esitetään sijoittajansuojaan viitaten että sopimusvapauden laajennus voisi koskea kaikkia osakeyhtiöitä tai vain yksityisiä osakeyhtiöitä. Pelkkä julkisten osakeyhtiöiden säänteleminen tarkemmin ei kuitenkaan toimi kun yksityishenkilöiden osakesijoitukset yksityisissä yhtiöissä jatkuvasti yleistyvät. Nykyinen osakeyhtiölaki jättää jo liikkumavaraa näihin kysymyksiin. Jäimme kaipaamaan perusteluja muutokselle.

**Osakkaan tiedonsaantioikeus**

Pörssisäätiö pitää arviomuistiossa tehtyä ehdotusta lähtökohtaisesti perusteltuna. On tärkeää että osakkeenomistaja, myös passiivisemmassa roolissa oleva vähemmistöomistaja, saa yhtiöstä tietoa. Samalla on keskeistä turvata yhtiön – ja siten muiden omistajien – etu ottamalla huomioon tiedon luottamuksellisuus. Arviomuistiossa esitetään että voidaan arvioida, onko tiedonsaantioikeutta tarpeen laajentaa mm. vanhoihin listaamattomiin julkisiin osakeyhtiöihin. Pörssisäätiö muistuttaa että yhä useampi laajasti omistettu listaamaton osakeyhtiö ei ole julkinen osakeyhtiö.

**Varojenjako, omien osakkeiden rahoitus, velkojiensuojamenettely ja rakennejärjestelyt**

Pörssisäätiö pitää hyvänä arviomuistion esitystä siitä, että väliosingon sallimisesta säädettäisiin selvyyden vuoksi laissa. Vastaavasti esitys siitä, että vähimmistöosingon suhdetta verolainsäädännön mukaiseen konserniavustuksen käsittelyyn selvennetään on kannatettava.

**Sähköinen osake- ja osakasluettelopalvelu yksityisille osakeyhtiöille**

Pörssisäätiö pitää tärkeänä, että omistajatiedot ovat jatkuvasti joko automaattisesti tai pyydettäessä saatavilla kaikille osakkaille sekä viranomaisille. Sen sijaan ylimääräisten hallinnollisten kustannusten aiheuttaminen omistajatietojen tuomiseksi suuren yleisön saataville ei ole tarkoituksenmukaista. Erityisen varovainen tulee olla alaikäisten omistajien tietojen jakamisessa.

**Lopuksi**

Osakeyhtiölaki on omistajan kannalta keskeisin laki. Kyse on merkittävästä laista jonka uudistaminen on hyvä tehdä tarkoin harkiten. Arviomuistio tarjoaa hyvän pohjan lain uudistamistyölle. Erityisesti on hyvä huomata, että jako yksityiseen osakeyhtiöön ja julkiseen osakeyhtiöön ei joukkorahoituksen yleistyessä toimi enää kuten aikaisemmin. Yhä useampi laajasti omistettu osakeyhtiö voi olla yksityinen osakeyhtiö.

Sari Lounasmeri

toimitusjohtaja

Pörssisäätiö